Book of Wu 12

吳書十二　　虞陸張駱陸吾硃傳第十二 Wu Book 12: Biographies of Yu, Lu, Zhang, Luo, Lu, Wu, and Zhu

虞翻 Yu Fan
虞翻字仲翔，會稽餘姚人也，吳書曰：翻少好學，有高氣. 年十二，客有候其兄者，不過翻，翻追與書曰：「僕聞虎魄不取腐芥，磁石不受曲針，過而不存，不亦宜乎！」客得書奇之，由是見稱. 太守王朗命為功曹. 孫策征會稽，翻時遭父喪，衰絰詣府門，朗欲就之，翻乃脫衰入見，勸朗避策. 朗不能用，拒戰敗績，亡走浮海. 翻追隨營護，到東部候官，候官長閉城不受，翻往說之，然後見納. 吳書曰：翻始欲送朗到廣陵，朗惑王方平記，言「疾來邀我，南嶽相求」，故遂南行. 既至候官，又欲投交州，翻諫朗曰：「此妄書耳，交州無南嶽，安所投乎？」乃止. 朗謂翻曰：「卿有老母，可以還矣. 」翻別傳曰：朗使翻見豫章太守華歆，圖起義兵. 翻未至豫章，聞孫策向會稽，翻乃還. 會遭父喪，以臣使有節，不敢過家，星行追朗至候官. 朗遣翻還，然後奔喪. 而傳雲孫策之來，翻衰絰詣府門，勸朗避策，則為大異. 翻既歸，策複命為功曹，待以交友之禮，身詣翻第. 江表傳曰：策書謂翻曰：「今日之事，當與卿共之，勿謂孫策作郡吏相待也. 」

策好馳騁遊獵，翻諫曰：「明府用烏集之眾，驅散附之士，皆得其死力，雖漢高帝不及也. 至於輕出微行，從官不暇嚴，吏卒常苦之. 夫君人者不重則不威，故白龍魚服，困於豫且，白自放，劉季害之，原少留意. 」策曰：「君言是也. 然時有所思，端坐悒悒，有裨諶草創之計，是以行耳. 」吳書曰：策討山越，斬其渠帥，悉令左右分行逐賊，獨騎與翻相得山中. 翻問左右安在，策曰：「悉行逐賊. 」翻曰：「危事也！」令策下馬：「此草深，卒有驚急，馬不及縈策，但牽之，執弓矢以步. 翻善用矛，請在前行. 」得平地，勸策乘馬. 策曰：「卿無馬奈何？」答曰：「翻能步行，日可二百里，自征討以來，吏卒無及翻者，明府試躍馬，翻能疏步隨之. 」行及大道，得一鼓吏，策取角自鳴之，部曲識聲，小大皆出，遂從周旋，平定三郡. 江表傳曰：策討黃祖，旋軍欲過取豫章，特請翻語曰：「華子魚自有名字，然非吾敵也. 加聞其戰具甚少，若不開門讓城，金鼓一震，不得無所傷害，卿便在前具宣孤意. 」翻即奉命辭行，徑到郡，請被褠葛巾與（敵）相見，謂歆曰：「君自料名聲之在海內，孰與鄙郡故王府君？」歆曰：「不及也. 」翻曰：「豫章資糧多少？器仗精否？士民勇果孰與鄙郡？」又曰：「不如也. 」翻曰：「討逆將軍智略超世，用兵如神，前走劉揚州，君所親見，南定鄙郡，亦君所聞也. 今欲守孤城，自料資糧，已知不足，不早為計，悔無及也. 今大軍已次椒丘，僕便還去，明日日中迎檄不到者，與君辭矣. 」翻既去，歆明旦出城，遣吏迎策. 策既定豫章，引軍還吳，饗賜將士，計功行賞，謂翻曰：「孤昔再至壽春，見馬日磾，及與中州士大夫會，語我東方人多才耳，但恨學問不博，語議之間，有所不及耳. 孤意猶謂未耳. 卿博學洽聞，故前欲令卿一詣許，交見朝士，以折中國妄語兒. 卿不原行，便使子綱；恐子綱不能結兒輩舌也. 」翻曰：「翻是明府家寶，而以示人，人倘留之，則去明府良佐，故前不行耳. 」策笑曰：「然. 」因曰：「孤有征討事，未得還府，卿複以功曹為吾蕭何，守會稽耳. 」後三日，便遣翻還郡. 臣松之以為王、華二公於擾攘之時，抗猛銳之鋒，俱非所能. 歆之名德，實高於朗，而江表傳述翻說華，雲「海內名聲，孰與於王」，此言非也. 然王公拒戰，華逆請服，實由孫策初起，名微眾寡，故王能舉兵，豈武勝哉？策後威力轉盛，勢不可敵，華量力而止，非必用仲翔之說也. 若使易地而居，亦華戰王服耳. 按吳曆載翻謂歆曰：「竊聞明府與王府君齊名中州，海內所宗，雖在東垂，常懷瞻仰 . 」歆答曰：「孤不如王會稽. 」翻複問：「不審豫章精兵，何如會稽？」對曰：「大不如也. 」翻曰：「明府言不如王會稽，謙光之譚耳；精兵不如會稽，實如尊教. 」因述孫策才略殊異，用兵之奇，歆乃答雲當去. （此說為勝也）翻出，歆遣吏迎策. 二說有不同，〔此說為勝也〕.

翻出為富春長. 策薨，諸長吏並欲出赴喪，翻曰：「恐鄰縣山民或有奸變，遠委城郭，必致不虞. 」因留制服行喪. 諸縣皆效之，咸以安寧. 吳書曰：策薨，權統事. 定武中郎將暠，策之從兄也，屯烏程，整帥吏士，欲取會稽. 會稽聞之，使民守城以俟嗣主之命，因令人告諭暠. 會稽典錄載翻說暠曰：「討逆明府，不竟天年. 今攝事統眾，宜在孝廉，翻已與一郡吏士，嬰城固守，必欲出一旦之命，為孝廉除害，惟執事圖之. 」於是暠退. 臣松之案：此二書所說策亡之時，翻猶為功曹，與本傳不同. 後翻州舉茂才，漢召為侍御史，曹公為司空辟，皆不就. 吳書曰：翻聞曹公辟，曰：「盜蹠欲以餘財汙良家邪？」遂拒不受.

翻與少府孔融書，並示以所著易注. 融答書曰：「聞延陵之理樂，睹吾子之治易，乃知東南之美者，非徒會稽之竹箭也. 又觀象雲物，察應寒溫，原其禍福，與神合契，可謂探賾窮通者也. 」會稽東部都尉張紘又與融書曰：「虞仲翔前頗為論者所侵，美寶為質，彫摩益光，不足以損. 」

孫權以為騎都尉. 翻數犯顏諫爭，權不能悅，又性不協俗，多見謗毀，坐徙丹楊涇縣. 呂蒙圖取關羽，稱疾還建業，以翻兼知醫術，請以自隨，亦欲因此令翻得釋也. 後蒙舉軍西上，南郡太守麋芳開城出降. 蒙未據郡城而作樂沙上，翻謂蒙曰：「今區區一心者麋將軍也，城中之人豈可盡信，何不急入城持其管籥乎？」蒙即從之. 時城中有伏計，賴翻謀不行. 關羽既敗，權使翻筮之，得兌下坎上，節，五爻變之臨，翻曰：「不出二日，必當斷頭. 」果如翻言. 權曰：「卿不及伏羲，可與東方朔為比矣. 」

魏將於禁為羽所獲，系在城中，權至釋之，請與相見. 他日，權乘馬出，引禁並行，翻呵禁曰：「爾降虜，何敢與吾君齊馬首乎！」欲抗鞭擊禁，權呵止之. 後權于樓船會群臣飲，禁聞樂流涕，翻又曰：「汝欲以偽求免邪？」權悵然不平. 吳書曰：後權與魏和，欲遣禁還歸北，翻複諫曰：「禁敗數萬眾，身為降虜，又不能死. 北習軍政，得禁必不如所規. 還之雖無所損，猶為放盜，不如斬以令三軍，示為人臣有二心者. 」權不聽. 群臣送禁，翻謂禁曰：「卿勿謂吳無人，吾謀適不用耳. 」禁雖為翻所惡，然猶盛歎翻，魏文帝常為翻設虛坐.

權既為吳王，歡宴之末，自起行酒，翻伏地陽醉，不持. 權去，翻起坐. 權於是大怒，手劍欲擊之，侍坐者莫不惶遽，惟大（司）農劉基起抱權諫曰：「大王以三爵之後（手）殺善士，雖翻有罪，天下孰知之？且大王以能容賢畜眾，故海內望風，今一朝棄之，可乎？」權曰：「曹孟德尚殺孔文舉，孤於虞翻何有哉？」基曰：「孟德輕害士人，天下非之. 大王躬行德義，欲與堯、舜比靈斯，何得自喻於彼乎？」翻由是得免. 權因敕左右，自今酒後言殺，皆不得殺.

翻嘗乘船行，與麋芳相逢，芳船上人多欲令翻自避，先驅曰：「避將軍船！」翻厲聲曰：「失忠與信，何以事君？傾人二城，而稱將軍，可乎？」芳闔戶不應而遽避之. 後翻乘車行，又經芳營門，吏閉門，車不得過. 翻複怒曰：「當閉反開，當開反閉，豈得事宜邪？」芳聞之，有慚色.

翻性疏直，數有酒失. 權與張昭論及神仙，翻指昭曰：「彼皆死人，而語神仙，世豈有仙人（也）！」權積怒非一，遂徙翻交州. 雖處罪放，而講學不倦，門徒常數百人. 翻別傳曰：權即尊號，翻因上書曰：「陛下膺明聖之德，體舜、禹之孝，曆運當期，順天濟物. 奉承策命，臣獨抃舞. 罪棄兩絕，拜賀無階，仰瞻宸極，且喜且悲. 臣伏自刻省，命輕雀鼠，性輶毫釐，罪惡莫大，不容於誅，昊天罔極，全宥九載，退當念戮，頻受生活，複偷視息. 臣年耳順，思咎憂憤，形容枯悴，發白齒落，雖未能死，自悼終沒，不見宮闕百官之富，不睹皇輿金軒之飾，仰觀巍巍眾民之謠，傍聽鍾鼓侃然之樂，永隕海隅，棄骸絕域，不勝悲慕，逸豫大慶，悅以忘罪. 」又為老子、論語、國語訓注，皆傳於世. 翻別傳曰：翻初立易注，奏上曰：「臣聞六經之始，莫大陰陽，是以伏羲仰天縣象，而建八卦，觀變動六爻為六十四，以通神明，以類萬物. 臣高祖父故零陵太守光，少治孟氏易，曾祖父故平輿令成，纘述其業，至臣祖父鳳為之最密. 臣亡考故日南太守歆，受本於鳳，最有舊書，世傳其業，至臣五世. 前人通講，多玩章句，雖有秘說，於經疏闊. 臣生遇世亂，長於軍旅，習經於枹鼓之間，講論於戎馬之上，蒙先師之說，依經立注. 又臣郡吏陳桃夢臣與道士相遇，放發被鹿裘，布易六爻，撓其三以飲臣，臣乞盡吞之. 道士言易道在天，三爻足矣. 豈臣受命，應當知經！所覽諸家解不離流俗，義有不當實，輒悉改定，以就其正. 孔子曰：'乾元用九而天下治. '聖人南面，蓋取諸離，斯誠天子所宜協陰陽致麟鳳之道矣. 謹正書副上，惟不罪戾. 」翻又奏曰：「經之大者，莫過於易. 自漢初以來，海內英才，其讀易者，解之率少. 至孝靈之際，潁川荀諝號為知易，臣得其注，有愈俗儒，至所說西南得朋，東北喪朋，顛倒反逆，了不可知. 孔子歎易曰：'知變化之道者，其知神之所為乎！'以美大衍四象之作，而上為章首，尤可怪笑. 又南郡太守馬融，名有俊才，其所解釋，複不及諝. 孔子曰'可與共學，未可與適道'，豈不其然！若乃北海鄭玄，南陽宋忠，雖各立注，忠小差玄而皆未得其門，難以示世. 」又奏鄭玄解尚書違失事目：「臣聞周公制禮以辨上下，孔子曰'有君臣然後有上下，有上下然後禮義有所錯'，是故尊君卑臣，禮之大司也. 伏見故徵士北海鄭玄所注尚書，以顧命康王執瑁，古'月'似'同'，從誤作'同'，既不覺定，複訓為杯，謂之酒杯；成王疾困憑幾，洮頮為濯，以為澣衣成事，'洮'字虛更作'濯'，以從其非；又古大 篆'丱'字讀當為'柳'，古'柳''丱'同字，而以為昧；'分北三苗'，'北'古'別'字，又訓北，言北猶別也. 若此之類，誠可怪也. 玉人職曰天子執瑁以朝諸侯，謂之酒杯；天子頮面，謂之澣衣；古篆'丱'字，反以為昧. 甚違不知蓋闕之義. 於此數事，誤莫大焉，宜命學官定此三事. 又馬融訓注亦以為同者大同天下，今經益'金'就作'銅'字，詁訓言天子副璽，雖皆不得，猶愈於玄. 然此不定，臣沒之後，而奮乎百世，雖世有知者，懷謙莫或奏正. 又玄所注五經，違義尤甚者百六十七事，不可不正. 行乎學校，傳乎將來，臣竊恥之. 」翻放棄南方，雲「自恨疏節，骨體不媚，犯上獲罪，當長沒海隅，生無可與語，死以青蠅為吊客，使天下一人知己者，足以不恨. 」以典籍自慰，依易設象，以占吉凶. 又以宋氏解玄頗有繆錯，更為立法，並著明楊、釋宋以理其滯. 臣松之案：翻雲「古大篆'丱'字讀當言'柳'，古'柳''丱'同字」，竊謂翻言為然. 故「劉」「留」「聊」「柳」同用此字，以從聲故也，與日辰「卯」字字同音異. 然漢書王莽傳論卯金刀，故以為日辰之「卯」，今未能詳正. 然世多亂之，故翻所說雲. 荀諝，荀爽之別名.

初，山陰丁覽，太末徐陵，或在縣吏之中，或眾所未識，翻一見之，便與友善，終成顯名. 會稽典錄曰：覽字孝連，八歲而孤，家又單微，清身立行，用意不苟，推財從弟，以義讓稱. 仕郡至功曹，守始平長. 為人精微絜淨，門無雜賓. 孫權深貴待之，未及擢用，會病卒，甚見痛惜，殊其門戶. 覽子固，字子賤，本名密，避滕密，改作固. 固在繈褓中，闞澤見而異之，曰：「此兒後必致公輔. 」固少喪父，獨與母居，家貧守約，色養致敬，族弟孤弱，與同寒溫. 翻與固同僚書曰：「丁子賤塞淵好德，堂構克舉，野無遺薪，斯之為懿，其美優矣. 令德之後，惟此君嘉耳. 」曆顯位，孫休時固為左御史大夫，孫皓即位，遷司徒. 皓悖虐，固與陸凱、孟宗同心憂國，年七十六卒. 子彌，字欽遠，仕晉，至梁州刺史. 孫潭，光祿大夫. 徐陵字元大，曆三縣長，所在著稱，遷零陵太守. 時朝廷俟以列卿之位，故翻書曰：「元大受上卿之遇，叔向在晉，未若於今. 」其見重如此. 陵卒，僮客土田或見侵奪，駱統為陵家訟之，求與丁覽、蔔清等為比，權許焉. 陵子平，字伯先，童齔知名，翻甚愛之，屢稱歎焉. 諸葛恪為丹楊太守，討山越，以平威重思慮，可與效力，請平為丞，稍遷武昌左部督，傾心接物，士卒皆為盡力. 初，平為恪從事，意甚薄，及恪輔政，待平益疏. 恪被害，子建亡走，為平部曲所得，平使遣去，別為佗軍所獲. 平兩婦歸宗，敬奉情過乎厚. 其行義敦篤，皆此類也.

在南十餘年，年七十卒. 吳書曰：翻雖在徙棄，心不忘國，常憂五谿宜討，以遼東海絕，聽人使來屬，尚不足取，今去人財以求馬，既非國利，又恐無獲. 欲諫不敢，作表以示呂岱，岱不報，為愛憎所白，複徙蒼梧猛陵. 江表傳曰：後權遣將士至遼東，於海中遭風，多所沒失，權悔之，乃令曰：「昔趙簡子稱諸君之唯唯，不如周舍之諤諤. 虞翻亮直，善於盡言，國之周舍也. 前使翻在此，此役不成. 」促下問交州，翻若尚存者，給其人船，發遣還都；若以亡者，送喪還本郡，使兒子仕宦. 會翻已終. 歸葬舊墓，妻子得還. 會稽典錄曰：孫亮時，有山陰硃育，少好奇字，凡所特達，依體象類，造作異字千名以上. 仕郡門下書佐. 太守濮陽興正旦宴見掾吏，言次，問：「太守昔聞硃潁川問士於鄭召公，韓吳郡問士於劉聖博，王景興問士於虞仲翔，嘗見鄭、劉二答而未睹仲翔對也. 欽聞國賢，思睹盛美有日矣，書佐寧識之乎？」育對曰：「往過習之. 昔初平末年，王府君以淵妙之才，超遷臨郡，思賢嘉善，樂采名俊，問功曹虞翻曰：'聞玉出昆山，珠生南海，遠方異域，各生珍寶. 且曾聞士人歎美貴邦，舊多英俊，徒以遠於京畿，含香未越耳. 功曹雅好博古，寧識其人邪？'翻對曰：'夫會稽上應牽牛之宿，下當少陽之位，東漸巨海，西通五湖，南暢無垠，北渚浙江，南山攸居，實為州鎮，昔禹會群臣，因以命之. 山有金木鳥獸之殷，水有魚鹽珠蚌之饒，海嶽精液，善生俊異，是以忠臣系踵，孝子連閭，下及賢女，靡不育焉. '王府君笑曰：'地勢然矣，士女之名可悉聞乎？'翻對曰：'不敢及遠，略言其近者耳. 往者孝子句章董黯，盡心色養，喪致其哀，單身林野，鳥獸歸懷，怨親之辱，白日報讎，海內聞名，昭然光著. 太中大夫山陰陳囂，漁則化盜，居則讓鄰，感侵退籓，遂成義裏，攝養車嫗，行足厲俗，自揚子雲等上書薦之，粲然傳世. 太尉山陰鄭公，清亮質直，不畏強禦. 魯相山陰鍾離意，稟殊特之姿，孝家忠朝，宰縣相國，所在遺惠，故取養有君子之謩，魯國有丹書之信. 及陳宮、費齊皆上契天心，功德治狀，記在漢籍，有道山陰趙曄，徵士上虞王充，各洪才淵懿，學究道源，著書垂藻，駱驛百篇，釋經傳之宿疑，解當世之槃結，或上窮陰陽之奧秘，下攄人情之歸極. 交阯刺史上虞綦毋俊，拔濟一郡，讓爵土之封. 決曹掾上虞孟英，三世死義. 主簿句章梁宏，功曹史餘姚駟勳，主簿句章鄭雲，皆敦終始之義，引罪免居. 門下督盜賊餘姚伍隆，鄮莫候反. 主簿任光，章安小吏黃他，身當白刃，濟君於難. 揚州從事句章王脩 ，委身授命，垂聲來世. 河內太守上虞魏少英，遭世屯蹇，忘家憂國，列在八俊，為世英彥. 尚書烏傷楊喬，桓帝妻以公主，辭疾不納. 近故太尉上虞硃公，天姿聰亮，欽明神武，策無失謨，征無遺慮，是以天下義兵，思以為首. 上虞女子曹娥，父溺江流，投水而死，立石碑紀，炳然著顯. '王府君曰：'是既然矣，潁川有巢、許之逸軌，吳有太伯之三讓，貴郡雖士人紛紜，於此足矣. '翻對曰：'故先言其近者耳，若乃引上世之事，及抗節之士，亦有其人. 昔越王翳讓位，逃於巫山之穴，越人薰而出之，斯非太伯之儔邪？且太伯外來之君，非其地人也. 若以外來言之，則大禹亦巡於此而葬之矣. 鄞大裏黃公，絜己暴秦之世，高祖即阼，不能一致，惠帝恭讓，出則濟難. 徵士餘姚嚴遵，王莽數聘，抗節不行，光武中興，然後俯就，矯手不拜，志陵雲日. 皆著於傳籍，較然彰明，豈如巢、許，流俗遺譚，不見經傳者哉？'王府君笑曰：'善哉話言也！賢矣，非君不著. 太守未之前聞也. '」濮陽府君曰：「禦史所雲，既聞其人，亞斯已下，書佐寧識之乎？」育曰：「瞻仰景行，敢不識之？近者太守上虞陳業，絜身清行，志懷霜雪，貞亮之信，同操柳下，遭漢中微，委官棄祿，遁跡黟歙，以求其志，高邈妙蹤，天下所聞，故（桓文）〔桓文林〕遺之尺牘之書，比竟三高. 其聰明大略，忠直謇諤，則侍御史餘姚虞翻、偏將軍烏傷駱統. 其淵懿純德，則太子少傅山陰闞澤，學通行茂，作帝師儒. 其雄姿武毅，立功當世，則後將軍賀齊，勳成績著. 其探極秘術，言合神明，則太史令上虞吳範. 其文章之士，立言粲盛，則禦史中丞句章任奕，鄱陽太守章安虞翔，各馳文檄，曄若春榮. 處士（鄧）盧敘，弟犯公憲，自殺乞代. 吳甯斯敦、山陰祁庚、上虞樊正，咸代父死罪. 其女則松陽柳硃、永甯（瞿素）〔翟素〕，或一醮守節，喪身不顧，或遭寇劫賊，死不虧行. 皆近世之事，尚在耳目. 」府君曰：「皆海內之英也. 吾聞秦始皇二十五年，以吳越地為會稽郡，治吳. 漢封諸侯王，以何年複為郡，而分治於此？」育對曰：「劉賈為荊王，賈為英布所殺，又以劉濞為吳王. 景帝四年，濞反誅，乃複為郡，治於吳. 元鼎五年，除東越，因以其地為治，並屬於此，而立東部都尉，後徙章安. 陽朔元年，又徙治鄞，或有寇害，複徙句章. 到永建四年，劉府君上書，浙江之北，以為吳郡，會稽還治山陰. 自永建四年歲在己巳，以至今年，積百二十九歲. 」府君稱善. 是歲，吳之太平三年，歲在丁醜. 育後仕朝，常在台閣，為東觀令，遙拜清河太守，加位侍中 ，推刺占射，文藝多通.

翻有十一子，第四子汜最知名，永安初，從選曹郎為散騎中常侍，後為監軍使者，討扶嚴，病卒. 會稽典錄曰：汜字世洪，生南海，年十六，父卒，還鄉里. 孫綝廢幼主，迎立琅邪王休. 休未至，綝欲入宮，圖為不軌，召百官會議，皆惶怖失色，徒唯唯而已. 汜對曰：「明公為國伊周，處將相之位，擅廢立之威，將上安宗廟，下惠百姓，大小踴躍，自以伊霍複見. 今迎王未至，而欲入宮，如是，群下搖盪，眾聽疑惑，非所以永終忠孝，揚名後世也. 」綝不懌，竟立休. 休初即位，汜與賀邵、王蕃、薛瑩俱為散騎中常侍. 以討扶嚴功拜交州刺史、冠軍將軍、餘姚侯，尋卒. 汜弟忠，宜都太守；會稽典錄曰：忠字世方，翻第五子. 貞固幹事，好識人物，造吳郡陸機於童齔之年，稱上虞魏遷於無名之初，終皆遠致，為著聞之士. 交同縣王岐於孤宦之族，仕進先至宜都太守，忠乃代之. 晉征吳，忠與夷道監陸晏、晏弟中夏督景堅守不下，城潰被害. 忠子譚，字思奧. 晉陽秋稱譚清貞有檢操，外如退弱，內堅正有膽幹. 仕晉，曆位內外，終於衛將軍，追贈侍中左光祿大夫，開府儀同三司. 聳，越騎校尉，累遷廷尉，湘東、河間太守；會稽典錄曰：聳字世龍，翻第六子也. 清虛無欲，進退以禮，在吳曆清官，入晉，除河間相，王素聞聳名，厚敬禮之. 聳抽引人物，務在幽隱孤陋之中. 時王岐難聳，以高士所達，必合秀異，聳書與族子察曰：「世之取士，曾不招未齒於丘園，索良才於總猥，所譽依已成，所毀依已敗，此吾所以歎息也. 」聳疾俗喪祭無度，弟昺卒，祭以少牢，酒飯而已，當時族党並遵行之. 昺，廷尉尚書，濟陰太守. 會稽典錄曰：昺字世文，翻第八子也. 少有倜儻之志，仕吳黃門郎，以捷對見異，超拜尚書侍中. 晉軍來伐，遣昺持節都督武昌已上諸軍事，昺先上還節蓋印綬，然後歸順. 在濟陰，抑強扶弱，甚著威風.

陸績 Lu Ji
陸績字公紀，吳郡吳人也. 父康，漢末為廬江太守. 謝承後漢書曰：康字季寧，少惇孝悌，勤脩操行，太守李肅察孝廉. 肅後坐事伏法，康斂屍送喪還潁川，行服，禮終，舉茂才，曆三郡太守，所在稱治，後拜廬江太守. 績年六歲，於九江見袁術. 術出橘，績懷三枚，去，拜辭墮地，術謂曰：「陸郎作賓客而懷橘乎？」績跪答曰：「欲歸遺母. 」術大奇之. 孫策在吳，張昭、張紘、秦松為上賓，共論四海未泰，須當用武治而平之，績年少末坐，遙大聲言曰：「昔管夷吾相齊桓公，九合諸侯，一匡天下，不用兵車. 孔子曰：'遠人不服，則脩文德以來之. '今論者不務道德懷取之術，而惟尚武，績雖童蒙，竊所未安也. 」昭等異焉.

績容貌雄壯，博學多識，星曆算數無不該覽. 虞翻舊齒名盛，龐統荊州令士，年亦差長，皆與績友善. 孫權統事，辟為奏曹掾，以直道見憚，出為郁林太守，加偏將軍，給兵二千人. 績既有躄疾，又意（在）儒雅，非其志也. 雖有軍事，著述不廢，作渾天圖，注易釋玄，皆傳於世. 豫自知亡日，乃為辭曰：「有漢志士吳郡陸績，幼敦詩、書，長玩禮、易，受命南征，遘疾（遇）厄，遭命不（幸），嗚呼悲隔！」又曰：「從今已去，六十年之外，車同軌，書同文，恨不及見也. 」年三十二卒. 長子宏，會稽南部都尉，次子叡，長水校尉. 績於郁林所生女，名曰鬱生，適張溫弟白. 姚信集有表稱之曰：「臣聞唐、虞之政，舉善而教，旌德擢異，三王所先，是以忠臣烈士，顯名國朝，淑婦貞女，表跡家閭. 蓋所以闡崇化業，廣殖清風，使苟有令性，幽明俱著，苟懷懿姿，士女同榮. 故王蠋建寒松之節而齊王表其裏，義姑立殊絕之操而魯侯高其門. 臣切見故郁林太守陸績女子鬱生，少履貞特之行，幼立匪石之節，年始十三，適同郡張白. 侍廟三月，婦禮未卒，白遭罹家禍，遷死異郡. 鬱生抗聲昭節，義形於色，冠蓋交橫，誓而不許，奉白姊妹嶮巇之中，蹈履水火，志懷霜雪，義心固於金石，體信貫於神明，送終以禮，邦士慕則. 臣聞昭德以行，顯行以爵，苟非名爵，則勸善不嚴，故士之有誄，魯人志其勇，巳婦見書，齊人哀其哭. 乞蒙聖朝，斟酌前訓，上開天聰，下垂坤厚，褒鬱生以義姑之號，以厲兩髦之節，則皇風穆暢，士女改視矣. 」

張溫 Zhang Wen
張溫字惠恕，吳郡吳人也. 父允，以輕財重士，名顯州郡，為孫權東曹掾，卒. 溫少脩節操，容貌奇偉. 權聞之，以問公卿曰：「溫當今與誰為比？」大（司）農劉基曰：「可與全琮為輩. 」太常顧雍曰：「基未詳其為人也. 溫當今無輩. 」權曰：「如是，張允不死也. 」徵到延見，文辭占對，觀者傾竦，權改容加禮. 罷出，張昭執其手曰：「老夫讬意，君宜明之. 」拜議郎、選曹尚書，徙太子太傅，甚見信重.

時年三十二，以輔義中郎將使蜀. 權謂溫曰：「卿不宜遠出，恐諸葛孔明不知吾所以與曹氏通意，（以）故屈卿行. 若山越都除，便欲大構於（蜀）. 行人之義，受命不受辭也. 」溫對曰：「臣入無腹心之規，出無專對之用，懼無張老延譽之功，又無子產陳事之效. 然諸葛亮達見計數，必知神慮屈申之宜，加受朝廷天覆之惠，推亮之心，必無疑貳. 」溫至蜀，詣闕拜章曰：「昔高宗以諒闇昌殷祚於再興，成王以幼沖隆周德於太平，功冒溥天，聲貫罔極. 今陛下以聰明之姿，等契往古，總百揆於良佐，參列精之炳燿，遐邇望風，莫不欣賴. 吳國勤任旅力，清澄江滸，原與有道平一宇內，委心協規，有如河水，軍事（興）煩，使役乏少，是以忍鄙倍之羞，使下臣溫通致情好. 陛下敦崇禮義，未便恥忽. 臣自（入）遠境，及即近郊，頻蒙勞來，恩詔輒加，以榮自懼，悚怛若驚. 謹奉所齎函書一封. 」蜀甚貴其才. 還，頃之，使入豫章部伍出兵，事業未究.

權既陰銜溫稱美蜀政，又嫌其聲名大盛，眾庶炫惑，恐終不為己用，思有以中傷之，會暨豔事起，遂因此發舉. 豔字子休，亦吳郡人也，溫引致之，以為選曹郎，至尚書. 豔性狷厲，好為清議，見時郎署混濁淆雜，多非其人，欲臧否區別，賢愚異貫. 彈射百僚，覈選三署，率皆貶高就下，降損數等，其守故者十未能一，其居位貪鄙，志節汙卑者，皆以為軍吏，置營府以處之. 而怨憤之聲積，浸潤之譖行矣. 競言豔及選曹郎徐彪，吳錄曰：彪字仲虞，廣陵人也. 專用私情，愛憎不由公理，豔、彪皆坐自殺. 溫宿與豔、彪同意，數交書疏，聞問往還，即罪溫. 權幽之有司，下令曰：「昔令召張溫，虛己待之，既至顯授，有過舊臣，何圖凶醜，專挾異心. 昔暨豔父兄，附於惡逆，寡人無忌，故進而任之，欲觀豔何如. 察其中間，形態果見. 而溫與之結連死生，豔所進退，皆溫所為頭角，更相表裏，共為腹背，非溫之黨，即就疵瑕，為之生論. 又前任溫董督三郡，指捴吏客及殘餘兵，時恐有事，欲令速歸，故授棨戟，獎以威柄. 乃便到豫章，表討宿惡，寡人信受其言，特以繞帳、帳下、解煩兵五千人付之. 後聞曹丕自出淮、泗，故豫敕溫有急便出，而溫悉內諸將，布於深山，被命不至. 賴丕自退，不然，已往豈可深計. 又殷禮者，本占候召，而溫先後乞將到蜀，扇揚異國，為之譚論. 又禮之還，當親本職，而令守尚書戶曹郎，如此署置，在溫而已. 又溫語賈原，當薦卿作禦史，語蔣康，當用卿代賈原，專衒賈國恩，為己形勢. 揆其奸心，無所不為. 不忍暴於巿朝，今斥還本郡，以給廝吏. 嗚呼溫也，免罪為幸！」

將軍駱統表理溫曰：「伏惟殿下，天生明德，神啟聖心，招髦秀於四方，置俊乂於宮朝. 多士既受普篤之恩，張溫又蒙最隆之施. 而溫自招罪譴，孤負榮遇，念其如此，誠可悲疚. 然臣周旋之間，為國觀聽，深知其狀，故密陳其理. 溫實心無他情，事無逆跡，但年紀尚少，鎮重尚淺，而戴赫烈之寵，體卓偉之才，亢臧否之譚，效褒貶之議. 於是務勢者妒其寵，爭名者嫉其才，玄默者非其譚，瑕釁者諱其議，此臣下所當詳辨，明朝所當究察也. 昔賈誼，至忠之臣也，漢文，大明之君也，然而絳、灌一言，賈誼遠退. 何者？疾之者深，譖之者巧也. 然而誤聞天下，失彰於後世，故孔子曰'為君難，為臣不易'也. 溫雖智非從橫，武非虓虎，然其弘雅之素，英秀之德，文章之采，論議之辨，卓躒冠群，煒曄曜世，世人未有及之者也. 故論溫才即可惜，言罪則可恕. 若忍威烈以赦盛德，宥賢才以敦大業，固明朝之休光，四方之麗觀也. 國家之於暨豔，不內之忌族，猶等之平民，是故先見用於硃治，次見舉於眾人，中見任於明朝，亦見交於溫也. 君臣之義，義之最重，朋友之交，交之最輕者也. 國家不嫌於豔為最重之義，是以溫亦不嫌與豔為最輕之交也. 時世寵之於上，溫竊親之於下也. 夫宿惡之民，放逸山險，則為勁寇，將置平土，則為健兵，故溫念在欲取宿惡，以除勁寇之害，而增健兵之銳也. 但自錯落，功不副言. 然計其送兵，以比許晏，數之多少，溫不減之，用之強羸，溫不下之，至於遲速，溫不後之，故得及秋冬之月，赴有警之期，不敢忘恩而遺力也. 溫之到蜀，共譽殷禮，雖臣無境外之交，亦有可原也. 境外之交，謂無君命而私相從，非國事而陰相聞者也；若以命行，既脩君好，因敘己情，亦使臣之道也. 故孔子使鄰國，則有私覿之禮；季子聘諸夏，亦有燕譚之義也. 古人有言，欲知其君，觀其所使，見其下之明明，知其上之赫赫. 溫若譽禮，能使彼歎之，誠所以昭我臣之多良，明使之得其人，顯國美於異境，揚君命於他邦. 是以晉趙文子之盟于宋也，稱隨會於屈建；楚王孫圉之使于晉也，譽左史於趙鞅. 亦向他國之輔，而歎本邦之臣，經傳美之以光國，而不譏之以外交也. 王靖內不憂時，外不趨事，溫彈之不私，推之不假，於是與靖遂為大怨，此其盡節之明驗也. 靖兵眾之勢，幹任之用，皆勝於賈原、蔣康，溫尚不容私以安於靖，豈敢賣恩以協原、康邪？又原在職不勤，當事不堪，溫數對以醜色，彈以急聲；若其誠欲賣恩作亂，則亦不必貪原也. 凡此數者，校之於事既不合，參之於眾亦不驗. 臣竊念人君雖有聖哲之姿， 非常之智，然以一人之身，禦兆民之眾，從層宮之內，瞰四國之外，照群下之情，求萬機之理，猶未易周也，固當聽察群下之言，以廣聰明之烈. 今者人非溫既殷勤，臣是溫又契闊，辭則俱巧，意則俱至，各自言欲為國，誰其言欲為私，倉卒之間，猶難即別. 然以殿下之聰叡，察講論之曲直，若潛神留思，纖粗研核，情何嫌而不宣，事何昧而不昭哉？溫非親臣，臣非愛溫者也. 昔之君子，皆抑私忿，以增君明. 彼獨行之於前，臣恥廢之於後，故遂發宿懷於今日，納愚言於聖聽，實盡心於明朝，非有念於溫身也. 」權終不納.

後六年，溫病卒. 二弟祗、白，亦有才名，與溫俱廢. 會稽典錄曰：餘姚虞俊歎曰：「張惠恕才多智少，華而不實，怨之所聚，有覆家之禍，吾見其兆矣. 」諸葛亮聞俊憂溫，意未之信，及溫放黜，亮乃歎俊之有先見. 亮初聞溫敗，未知其故，思之數日，曰：「吾已得之矣，其人於清濁太明，善惡太分. 」臣松之以為莊周雲「名者公器也，不可以多取」，張溫之廢，豈其取名之多乎！多之為弊，古賢既知之矣. 是以遠見之士，退藏於密，不使名浮於德，不以華傷其實，既不能被褐韞寶，挫廉逃譽，使才映一世，聲蓋人上，沖用之道，庸可暫替！溫則反之，能無敗乎？權既疾溫名盛，而駱統方驟言其美，至雲「卓躒冠群，煒曄曜世，世人未有及之者也」. 斯何異燎之方盛，又捴膏以熾之哉！文士傳曰：溫姊妹三人皆有節行，為溫事，已嫁者皆見錄奪. 其中妹先適顧承，官以許嫁丁氏，成婚有日，遂飲藥而死. 吳朝嘉歎，鄉人圖畫，為之讚頌雲.

駱統 Luo Tong
駱統字公緒，會稽烏傷人也. 父俊，官至陳相，為袁術所害. 謝承後漢書曰：俊字孝遠，有文武才幹，少為郡吏，察孝廉，補尚書郎，擢拜陳相. 值袁術僭號，兄弟忿爭，天下鼎沸，群賊並起，陳與比界，奸慝四布，俊厲威武，保疆境，賊不敢犯. 養濟百姓，災害不生，歲獲豐稔. 後術軍眾饑困，就俊求糧. 俊疾惡術，初不應答. 術怒，密使人殺俊. 統母改適，為華歆小妻，統時八歲，遂與親客歸會稽. 其母送之，拜辭上車，面而不顧，其母泣涕於後. 禦者曰：「夫人猶在也. 」統曰：「不欲增母思，故不顧耳. 」事適母甚謹. 時饑荒，鄉里及遠方客多有困乏，統為之飲食衰少. 其姊仁愛有行，寡歸無子，見統甚哀之，數問其故. 統曰：「士大夫糟糠不足，我何心獨飽！」姊曰：「誠如是，何不告我，而自苦若此？」乃自以私粟與統，又以告母，母亦賢之，遂使分施，由是顯名.

孫權以將軍領會稽太守，統年二十，試為烏程相，民戶過萬，咸歎其惠理. 權嘉之，召為功曹，行騎都尉，妻以從兄輔女. 統志在補察，苟所聞見，夕不待旦. 常勸權以尊賢接士，勤求損益，饗賜之日，可人人別進，問其燥濕，加以密意，誘諭使言，察其志趣，令皆感恩戴義，懷欲報之心. 權納用焉. 出為建忠中郎將，領武射吏三千人. 及淩統死，複領其兵.

是時徵役繁數，重以疫癘，民戶損耗，統上疏曰：「臣聞君國者，以據疆土為強富，制威福為尊貴，曜德義為榮顯，永世胤為豐祚. 然財須民生，強賴民力，威恃民勢，福由民殖，德俟民茂，義以民行，六者既備，然後應天受祚，保族宜邦. 書曰：'眾非後無能胥以寧，後非眾無以辟四方. '推是言之，則民以君安，君以民濟，不易之道也. 今強敵未殄，海內未乂，三軍有無已之役，江境有不釋之備，徵賦調數，由來積紀，加以殃疫死喪之災，郡縣荒虛，田疇蕪曠，聽聞屬城，民戶浸寡，又多殘老，少有丁夫，聞此之日，心若焚燎. 思尋所由，小民無知，既有安土重遷之性，且又前後出為兵者，生則困苦無有溫飽，死則委棄骸骨不反，是以尤用戀本畏遠，同之於死. 每有徵發，羸謹居家重累者先見輸送. 小有財貨，傾居行賂，不顧窮盡. 輕剽者則迸入險阻，黨就群惡. 百姓虛竭，嗷然愁擾，愁擾則不營業，不營業則致窮困，致窮困則不樂生，故口腹急，則奸心動而攜叛多也. 又聞民間，非居處小能自供，生產兒子，多不起養；屯田貧兵，亦多棄子. 天則生之，而父母殺之，既懼幹逆和氣，感動陰陽. 且惟殿下開基建國，乃無窮之業也，強鄰大敵非造次所滅，疆埸常守非期月之戍，而兵民減耗，後生不育，非所以曆遠年，致成功也. 夫國之有民，猶水之有舟，停則以安，擾則以危，愚而不可欺，弱而不可勝，是以聖王重焉，禍福由之，故與民消息，觀時制政. 方今長吏親民之職，惟以辨具為能，取過目前之急，少複以恩惠為治，副稱殿下天覆之仁，勤恤之德者. 官民政俗，日以彫弊，漸以陵遲，勢不可久. 夫治疾及其未篤，除患貴其未深，原殿下少以萬機餘間，留神思省，補複荒虛，深圖遠計，育殘餘之民，阜人財之用，參曜三光，等崇天地. 臣統之大原，足以死而不朽矣. 」權感統言，深加意焉.

以隨陸遜破蜀軍於宜都，遷偏將軍. 黃武初，曹仁攻濡須，使別將常雕等襲中洲，統與嚴圭共拒破之，封新陽亭侯，後為濡須督. 數陳便宜，前後書數十上，所言皆善，文多故不悉載. 尤以占募在民間長惡敗俗，生離叛之心，急宜絕置，權與相反覆，終遂行之. 年三十六，黃武七年卒.

陸瑁 Lu Mao
陸瑁字子璋，丞相遜弟也. 少好學篤義. 陳國陳融、陳留濮陽逸、沛郡蔣纂、廣陵袁迪等，皆單貧有志，就瑁遊處，迪孫曄，字思光，作獻帝春秋，雲迪與張紘等俱過江，迪父綏為太傅掾，張超之討董卓，以綏領廣陵事. 瑁割少分甘，與同豐約. 及同郡徐原，爰居會稽，素不相識，臨死遺書，讬以孤弱，瑁為起立墳墓，收導其子. 又瑁從父績早亡，二男一女，皆數歲以還，瑁迎攝養，至長乃別. 州郡辟舉，皆不就.

時尚書暨豔盛明臧否，差斷三署，頗揚人闇昧之失，以顯其訁適. 瑁與書曰：「夫聖人嘉善矜愚，忘過記功，以成美化. 加今王業始建，將一大統，此乃漢高棄瑕錄用之時也，若令善惡異流，貴汝潁月旦之評，誠可以厲俗明教，然恐未易行也. 宜遠模仲尼之汎愛，中則郭泰之弘濟，近有益於大道也. 」豔不能行，卒以致敗.

嘉禾元年，公車徵瑁，拜議郎、選曹尚書. 孫權忿公孫淵之巧詐反覆，欲親征之，瑁上疏諫曰：「臣聞聖王之禦遠夷，羈縻而已，不常保有，故古者制地，謂之荒服，言慌惚無常，不可保也. 今淵東夷小丑，屏在海隅，雖讬人面，與禽獸無異. 國家所為不愛貨寶遠以加之者，非嘉其德義也，誠欲誘納愚弄，以規其馬耳. 淵之驕黠，恃遠負命，此乃荒貊常態，豈足深怪？昔漢諸帝亦嘗銳意以事外夷，馳使散貨，充滿西域，雖時有恭從，然其使人見害，財貨並沒，不可勝數. 今陛下不忍悁悁之忿，欲越巨海，身踐其土，群臣愚議，竊謂不安. 何者？北寇與國，壤地連接，苟有間隙，應機而至. 夫所以越海求馬，曲意於淵者，為赴目前之急，除腹心之疾也，而更棄本追末，捐近治遠，忿以改規，激以動眾，斯乃猾虜所原聞，非大吳之至計也. 又兵家之術，以功役相疲，勞逸相待，得失之間，所覺輒多. 且遝渚去淵，道裏尚遠，今到其岸，兵勢三分，使強者進取，次當守船，又次運糧，行人雖多，難得悉用；加以單步負糧，經遠深入，賊地多馬，邀截無常. 若淵狙詐，與北未絕，動眾之日，脣齒相濟. 若實孑然無所憑賴，其畏怖遠迸，或難卒滅. 使天誅稽於朔野，山虜承間而起，恐非萬安之長慮也. 」權未許.

瑁重上疏曰：「夫兵革者，固前代所以誅暴亂，威四夷也，然其役皆在奸雄已除，天下無事，從容廟堂之上，以餘議議之耳. 至於中夏鼎沸，九域槃互之時，率須深根固本，愛力惜費，務自休養，以待鄰敵之闕，未有正於此時，舍近治遠，以疲軍旅者也. 昔尉佗叛逆，僭號稱帝，于時天下乂安，百姓殷阜，帶甲之數，糧食之積，可謂多矣，然漢文猶以遠征不易，重興師旅，告喻而已. 今凶桀未殄，疆埸猶警，雖蚩尤、鬼方之亂，故當以緩急差之，未宜以淵為先. 原陛下抑威任計，暫甯六師，潛神嘿規，以為後圖，天下幸甚. 」權再覽瑁書，嘉其詞理端切，遂不行.

初，瑁同郡聞人敏見待國邑，優於宗脩，惟瑁以為不然，後果如其言.

赤烏二年，瑁卒. 子喜亦涉文籍，好人倫，孫皓時為選曹尚書. 吳錄曰：喜字文仲，瑁第二子也，入晉為散騎常侍. 瑁孫曄，字士光，至車騎將車、儀同三司. 曄弟玩，字士瑤. 晉陽秋稱玩器量淹雅，位至司空，追贈太尉.

吾粲 Wu Can
吾粲字孔休，吳郡烏程人也. 吳錄曰：粲生數歲，孤城嫗見之，謂其母曰：「是兒有卿相之骨. 」孫河為縣長，粲為小吏，河深奇之. 河後為將軍，得自選長吏，表粲為曲阿丞，遷為長史，治有名跡. 雖起孤微，與同郡陸遜、蔔靜等比肩齊聲矣. 孫權為車騎將軍，召為主簿，出為山陰令，還為參軍校尉.

黃武元年，與呂范、賀齊等俱以舟師拒魏將曹休於洞口. 值天大風，諸船綆絏斷絕，漂沒著岸，為魏軍所獲，或覆沒沈溺，其大船尚存者，水中生人皆攀緣號呼，他吏士恐船傾沒，皆以戈矛撞擊不受. 粲與黃淵獨令船人以承取之，左右以為船重必敗，粲曰：「船敗，當俱死耳！人窮，奈何棄之. 」粲、淵所活者百餘人.

還，遷會稽太守，召處士謝譚為功曹，譚以疾不詣，粲教曰：「夫應龍以屈伸為神，鳳皇以嘉鳴為貴，何必隱形於天外，潛鱗於重淵者哉？」粲募合人眾，拜昭義中郎將，與呂岱討平山越，入為屯騎校尉、少府，遷太子太傅. 遭二宮之變，抗言執正，明嫡庶之分，欲使魯王霸出駐夏口，遣楊竺不得令在都邑. 又數以消息語陸遜，遜時駐武昌，連表諫爭. 由此為霸、竺等所譖害，下獄誅.

硃據 Zhu Ju
硃據字子據，吳郡吳人也. 有姿貌膂力，又能論難. 黃武初，徵拜五官郎中，補侍御史. 是時選曹尚書暨豔，疾貪汙在位，欲沙汰之. 據以為天下未定，宜以功覆過，棄瑕取用，舉清厲濁，足以沮勸，若一時貶黜，懼有後咎. 豔不聽，卒敗.

權咨嗟將卒，發憤歎息，追思呂蒙、張溫，以為據才兼文武，可以繼之，自是拜建義校尉，領兵屯湖孰. 黃龍元年，權遷都建業，徵據尚公主，拜左將軍，封雲陽侯. 謙虛接士，輕財好施，祿賜雖豐而常不足用. 嘉禾中，始鑄大錢，一當五百. 後據部曲應受三萬緡，工王遂詐而受之，典校呂壹疑據實取，考問主者，死於杖下，據哀其無辜，厚棺斂之. 壹又表據吏為據隱，故厚其殯. 權數責問據，據無以自明，藉草待罪. 數月，典軍吏劉助覺，言王遂所取，權大感寤，曰：「硃據見枉，況吏民乎？」乃窮治壹罪，賞助百萬.

赤烏九年，遷驃騎將軍. 遭二宮構爭，據擁護太子，言則懇至，義形於色，守之以死，殷基通語載據爭曰：「臣聞太子國之本根，雅性仁孝，天下歸心，今卒責之，將有一朝之慮. 昔晉獻用驪姬而申生不存，漢武信江充而戾太子冤死. 臣竊懼太子不堪其憂，雖立思子之宮，無所複及矣. 」遂左遷新都郡丞. 未到，中書令孫弘譖潤據，因權寢疾，弘為昭書追賜死，時年五十七. 孫亮時，二子熊、損各複領兵，為全公主所譖，皆死. 永安中，追錄前功，以熊子宣襲爵雲陽侯，尚公主. 孫皓時，宣至驃騎將軍.

評曰：虞翻古之狂直，固難免乎末世，然權不能容，非曠宇也. 陸績之於揚玄，是仲尼之左丘明，老聃之嚴周矣；以瑚璉之器，而作守南越，不亦賊夫人歟！張溫才藻俊茂，而智防未備，用致艱患. 駱統抗明大義，辭切理至，值權方閉不開. 陸瑁篤義規諫，君子有稱焉. 吾粲、硃據遭罹屯蹇，以正喪身，悲夫！